Source: https://www.otazkanapravnika.eu/sk/pravny-blog/pripad-mansour-deti-slovenskej-matkz-patria-do-irska
Timestamp: 2020-05-31 07:24:26+00:00
Document Index: 825239

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'Súd ']

Prípad Mansour - deti slovenskej matky patria do Írska | Otázka Na právnika
Prečítaných: 877 213
autor: Otázka na právnika, 28 Nov, 2017
O čom prípad "Mansour" je?
R. Mansour sa v roku 2004 oženil s občiankou SR. Manželia sa následne usadili v Írsku. Ich 2 deti sú írskymi štátnymi občanmi. Dňa 6. 1. 2011 odcestovala matka na Slovensko s oboma deťmi. Odvtedy sa do Írska s deťmi nevrátila.
Deti sú írskymi štátnymi občanmi a majú ísť do Írska!
V januári 2011 začal R. Mansour konanie o návrat svojich detí do Írska. Okresný súd Bratislava I a Krajský súd v Bratislave nariadili návrat detí do Írska, pretože sa jedná o krajinu ich obvyklého pobytu.
Ako vec prebiehala na slovenských súdoch?
Vo februári 2012 požiadal R. Mansour o výkon vyššie uvedených rozhodnutí. Avšak až do dnešného dňa sa súdom nepodarilo uznesenie nariaďujúce návrat vykonať. Okresný súd Michalovce v októbri 2012 konštatoval, že uznesenie nebolo vykonateľné a výkon rozhodnutia zastavil. Toto uznesenie potvrdil Krajský súd v Košiciach. Ústavný súd následne zrušil dané uznesenie a vrátil vec krajskému súdu.
V apríli 2016 okresný súd odmietol výkon rozhodnutia ako neprípustný. Toto rozhodnutie opäť potvrdil Krajský súd v Košiciach. V decembri 2016 Ústavný súd konštatoval porušenie práv sťažovateľa neprimeranou dĺžkou konania.
V októbri 2016 podal R. Mansour tretiu ústavnú sťažnosť, o ktorej nebolo v čase, keď celú vec posudzoval ESĽP ešte rozhodnuté.
Ako rozhodoval Európsky súd pre ľudské práva?
Súd uviedol s odkazom na rozsudky Lopéz Guió proti Slovenskej republike (č. sťažnosti 10280/12), Hoholm proti Slovenskej republike (č. sťažnosti 35632/13) a Frisancho Perea proti Slovenskej republike (č. sťažnosti 383/13), že Slovenská republika nesplnila svoj pozitívny záväzok zaistiť rešpektovanie sťažovateľovho práva na rodinný život podľa článku 8 Dohovoru o ochrane ľudských práv a základných slobôd, pretože nebola schopná zaistiť výkon rozhodnutia o návrate detí do Írska. Súd zároveň dospel k záveru, že výška finančného zadosťučinenia priznaná sťažovateľovi dvoma nálezmi Ústavného súdu (3.000 eur a 4.000 eur) nebola dostatočná. Preto priznal sťažovateľovi vyššie uvedenú náhradu imateriálnej ujmy.